Τζένη Τζένη

Το Τζένη Τζένη είναι έγχρωμη ελληνική αισθηματική - κωμική ταινία του 1966, σε σκηνοθεσία Ντίνου Δημόπουλου. Το σενάριο γράφτηκε από τους Ασημάκη Γιαλαμά και Κώστα Πρετεντέρη, ενώ η παραγωγή ανήκει στη Φίνος Φιλμ. Πρωταγωνιστούν οι: Τζένη Καρέζη, Ανδρέας Μπάρκουλης, Διονύσης Παπαγιαννόπουλος και Λάμπρος Κωνσταντάρας.

Πλοκή
Στις Σπέτσες, η φοιτήτρια φιλολογίας Τζένη Σκούταρη (Τζένη Καρέζη), κόρη του τοπικού κομματάρχη Κοσμά Σκούταρη (Διονύσης Παπαγιαννόπουλος), χρησιμοποιεί συχνά την προσωπική βιβλιοθήκη του εφοπλιστή Μίλτου Κασσανδρή (Λάμπρος Κωνσταντάρας), ο οποίος ετοιμάζει για πολιτική καριέρα τον ανιψιό του, Νίκο Μαντά (Ανδρέας Μπάρκουλης), και θέλει να τον κατεβάσει υποψήφιο βουλευτή στις προσεχείς εκλογές. Ο Νίκος είναι παιδικός φίλος της Τζένης και έλειπε στο εξωτερικό για σπουδές. Υπάρχει φόβος να χάσει τις εκλογές από τον αντίπαλο υποψήφιο, Γκόρτσο (Νικήτας Πλατής - εμφανίζεται μόνο σε φωτογραφίες), που τον υποστηρίζει φανατικά ο Σκούταρης, ο οποίος έχει τεράστια δύναμη να επηρεάζει την κοινή γνώμη στο νησί, όμως έχει και πολλά οικονομικά προβλήματα. Ο Κασσανδρής το ανακαλύπτει και υποχρεώνει την Τζένη να παντρευτεί με λευκό γάμο τον Νίκο με αντάλλαγμα να ξελασπώσει οικονομικά τον πατέρα της, προκειμένου να εξασφαλίσει και να πετύχει την εκλογή του Νίκου. 

Εκτός από τον Νίκο, στο νησί έχουν έρθει μια πρώην συμφοιτήτρια της Τζένης, η Υβόννη Καρίπη (Μαρία Σόκαλη), μαζί με την μητέρα της (Νανά Σκιαδά). Η Υβόννη, εκτός του ότι παραλίγο να στοιχίσει στη Τζένη την εισαγωγή της στο πανεπιστήμιο καθώς αντέγραφε από αυτήν στις εξετάσεις, έχει αισθηματικό δεσμό με τον Νίκο, και νομίζει ότι παντρεύτηκαν νόμιμα στην Αμερική. Μάνα και κόρη δεν αφήνουν το νέο ζευγάρι σε ησυχία, ενώ αποκαλύπτεται ότι ο γάμος δεν είναι αληθινός, αλλά η μάνα πλήρωσε έναν γκάνγκστερ για να τελέσει τον γάμο ως δικαστής, έτσι ώστε να τυλίξουν τον Νίκο. Το γεγονός αυτό όμως το γνωρίζουν μόνο εκείνες οι δυο.

Ο Κοσμάς Σκούταρης, αν και δυσκολεύεται στην αρχή να αποδεχτεί την αλλαγή πολιτικού στρατοπέδου, στη συνέχεια μετατρέπεται σε φανατικό οπαδό του Νίκου και μεταπείθει όλο το νησί να τον στηρίξει στις επερχόμενες εκλογές. Ο Νίκος σιγά σιγά γοητεύεται από την προσωπικότητα της Τζένης και συνειδητοποιεί ότι είναι ερωτευμένος με 'κείνη και όχι με την Υβόννη και ότι το πρόβλημα του είναι ο πρώτος γάμος που νομίζει ότι έχει κάνει. Ένα βράδυ που, τυφλωμένος από τη ζήλεια γιατί η Τζένη φλερτάρει με τον Ανδρέα Δερμέζη (Δημήτρης Καλλιβωκάς), περιζήτητο εργένη και μεγάλο θαυμαστή της, καταλήγει να την κυνηγάει σε ένα κέντρο, όπου μετά από πολλά ποτά εκφράζει τα αληθινά του αισθήματα και καταλήγουν στο κρεβάτι μαζί. Το πρωί όμως που ξυπνάει και καταλαβαίνει τι έγινε τα παίρνει όλα πίσω πληγώνοντας τη Τζένη. 

Οι εκλογές γίνονται και ο Νίκος κερδίζει με τεράστια διαφορά, ενώ στο σπίτι μετά από μια αδιαθεσία της Τζένης, ο γιατρός (Γιώργος Γρηγορίου) τους ανακοινώνει πώς είναι έγκυος. Το παιδί είναι φυσικά του Μαντά, αλλά εκείνος δεν έχει καν το θάρρος να το παραδεχτεί αφήνοντας την Υβόννη να προσβάλει την τιμή της Τζένης. Εκείνη εξοργισμένη σηκώνεται και φεύγει. Ενώ λέει όλη την αλήθεια στη θεία της (Ελένη Ζαφειρίου) και ετοιμάζεται να τους εγκαταλείψει όλους και να φύγει για την Αθήνα, ο πατέρας της μαθαίνει τα νέα της εγκυμοσύνης και πετάει στα σύννεφα.

Ο Κασσανδρής πάει στο ξενοδοχείο όπου μένουν μάνα και κόρη και, ακούγοντας τις δύο να λένε ότι ο γάμος δεν είναι αληθινός αλλά και να σχεδιάζουν εκβιασμό με σκοπό να πάρουν λεφτά, τις διατάζει να φύγουν κακήν κακώς αλλιώς θα τις καταγγείλει στην αστυνομία. Ενημερώνει στη συνέχεια τον Νίκο, ο οποίος ψάχνει τη Τζένη, μαθαίνει από τη θεία της ότι φεύγει για Αθήνα και με μια βάρκα σταματάει το καΐκι και της λέει να γυρίσει πίσω καθώς μαθεύτηκε η αλήθεια. Έτσι τελικά νικάει ο έρωτας των δύο νέων.

 Διανομή ρόλων 
 Τζένη Καρέζη - Τζένη Σκούταρη-Μαντά
 Διονύσης Παπαγιαννόπουλος - Κοσμάς Σκούταρης
 Ανδρέας Μπάρκουλης - Νίκος Μαντάς
 Λάμπρος Κωνσταντάρας - Μίλτος Κασσανδρής
 Μαίρη Λαλοπούλου - Ντιάνα Κασσανδρή
 Ελένη Ζαφειρίου - Ματίνα Σκούταρη
 Δημήτρης Καλλιβωκάς - Ανδρέας Δερμέζης
 Νανά Σκιαδά - Κλάρα Καρίπη
 Βάσος Ανδρονίδης - διοικητής χωροφυλακής
 Μαρία Σόκαλη - Υβόννη Καρίπη
 Βαγγέλης Καζάν - βοηθός Κασσανδρή
 Γιάννης Κάσδαγλης - βοηθός Κασσανδρή
 Νίκος Τσούκας - Χριστόφορος, βοηθός Κασσανδρή
 Αθηνόδωρος Προύσαλης - αμαξάς
 Δήμητρα Σερεμέτη - Σοφία, υπηρέτρια
 Νίκος Πασχαλίδης - βαρκάρης
 Θόδωρος Κεφαλόπουλος - παπάς
 Δημήτρης Παπαγιάννης - Μίμης Φραγκόπουλος
 Θεόδωρος Σαρρής - Στρατής, τοκογλύφος
 Νίκος Βανδώρος - κύριος Ευγενίδης, οικονομολόγος
 Γιώργος Γρηγορίου - γιατρός
 Εύα Μπάρτον - χαρτοπαίχτρα
 Νίκος Φλόκας - Πετρής, νησιώτης στο καφενείο
 Στράτος Παχής - Κλέαρχος, ξάδελφος Τζένης
 Ιωάννα Καρρέρ - Ασπασούλα
 Νόρα Βαλσάμη - τραγουδίστρια

 Παραγωγή 
Το σενάριο της ταινίας βασίζεται στο θεατρικό έργο Κρατικές υποθέσεις του Λουί Βερνέιγ που είχε ανέβει με μεγάλη επιτυχία από τον θίασο Καρέζη-Κωνσταντάρα τη σεζόν 1962-1963. Στο συγκεκριμένο έργο, ο λευκός γάμος γίνεται στις ΗΠΑ, μεταξύ ενός υποψήφιου υπουργού εξωτερικών και μιας δασκάλας.

Η ταινία γυρίστηκε στις Σπέτσες. Φιλμογραφία της Φίνος Φιλμ Περιέχονται πλάνα από αναγνωρίσιμα σημεία του νησιού, όπως η σπηλιά του Μπεκίρη. 

Η Νόρα Βαλσάμη εμφανίζεται να τραγουδάει με τη φωνή της Καίτης Χωματά. Αυτή είναι η πρώτη της συνεργασία με τη Φίνος Φιλμ.  Το νυφικό που φοράει στον εικονικό γάμο η Τζένη Καρέζη είναι το ίδιο που φόρεσε ως νύφη στον γάμο της με τον Ζάχο Χατζηφωτίου.  Η Μαρία Σόκαλη έχει δηλώσει ότι παραλίγο να πνιγεί, όταν ο σκηνοθέτης την έριξε στη θάλασσα για τις ανάγκες μιας σκηνής, χωρίς να ξέρει κολύμπι. 

Ο Γκόρτσος κάνει την εμφάνιση του μόνο σε φωτογραφίες και αφίσες. Αυτός όμως είναι ο ηθοποιός Νικήτας Πλατής.

 Κυκλοφορία & Απήχηση 
Η πρώτη προβολή της ταινίας έγινε την 21 Φεβρουαρίου 1966 και έκοψε 587.323 εισητήρια.  Κυκλοφόρησε και με τη μορφή DVD στις 28 Νοεμβρίου 2006. 

Παραπομπές

 Εξωτερικοί σύνδεσμοι  

 Τζένη Τζένη στην Ταινιοθήκη της Ελλάδος
 Τζένη Τζένη στο Finosfilm.com

Κατηγορία:Ελληνικές ταινίες της δεκαετίας 1960
Κατηγορία:Ταινίες του 1966
Κατηγορία:Ελληνόφωνες ταινίες
Κατηγορία:Ταινίες σε σκηνοθεσία Ντίνου Δημόπουλου
Κατηγορία:Ταινίες σε σενάριο Ασημάκη Γιαλαμά
Κατηγορία:Ταινίες σε σενάριο Κώστα Πρετεντέρη
Κατηγορία:Ταινίες με μουσική σύνθεση Κώστα Καπνίση
Κατηγορία:Ταινίες γυρισμένες στην Ελλάδα
Κατηγορία:Ταινίες παραγωγής Φίνος Φιλμ
Κατηγορία:Ελληνικές αισθηματικές κωμικές ταινίες